Miestne zastupiteľstvo mestskej časti Bratislava-Petržalka

Materiál na rokovanie Miestneho zastupiteľstva
mestskej časti Bratislava-Petržalka
dňa 25. novembra 2008

Materiál číslo:  267/2008

K bodu: Návrh Všeobecne záväzného nariadenia mestskej časti Bratislava-Petržalka, ktorým sa vydáva Trhový poriadok pre príležitostný trh v areáli Závodiska, š.p. Starohájska 29, 852 69  Bratislava___________________________________

Predkladá:                                                                 Návrh uznesenia:

Marián Miškanin                                                        Miestne zastupiteľstvo mestskej časti
prednosta MÚ                                                             Bratislava-Petržalka

                                                                                    sa   u z n á š a    na

Prerokované:                                                                 
                                                                                    
v operatívnej porade starostu                                     Všeobecne záväznom nariadení
dňa 18. novembra 2008                                              mestskej časti Bratislava-Petržalka 
                                                                                    ktorým sa vydáva Trhový poriadok          
                                                                                    pre príležitostný trh v areáli Závodiska,š.p
                                                                                    Starohájska 29, 852 69 Bratislava

Spracovateľ:                                                                 
                                                                                     
Ing. Klaudia Plačková                                                 
vedúca referátu podnikateľských činností                  
oddelenia nakladania s majetkom                             
Dôvodová správa

Závodisko, š.p., so sídlom Starohájska 29, Bratislava žiada o schválenie Trhového poriadku pre príležitostný trh v areáli Závodiska, š.p. Starohájska 29, 852 69 Bratislava. Trhovým poriadkom sa určili podmienky predaja výrobkov a poskytovania služieb na príležitostnom trhu, práva a povinnosti správcu príležitostného trhu, druhy predávaných výrobkov a poskytovaných služieb, práva a povinnosti fyzických a právnických osôb, ktoré predávajú výrobky a poskytujú služby počas Veľkonočných a Vianočných sviatkov. 
Návrh Všeobecne záväzného nariadenia mestskej časti Bratislava-Petržalka, ktorým sa vydáva Trhový poriadok pre príležitostný trh v areáli Závodiska, š.p. Starohájska 29, 852 69 Bratislava je zverejnený na internetovej stránke mestskej časti Bratislava-Petržalka a na úradnej tabuli Miestneho úradu mestskej časti Bratislava-Petržalka.Súčasne bol zaslaný vedúcim oddelení tunajšieho miestneho úradu. K návrhu všeobecne záväzného nariadenia neboli zaslané pripomienky.
Materiál bol dňa 18.novembra 2008 prerokovaný v operatívnej porade starostu. 
Pre trhovisko je správca trhoviska povinný vypracovať trhový poriadok, ktorý obec po jeho schválení vydá všeobecne záväzným nariadením v zmysle § 5 odst. 1 zákona č. 178/1998 Z. z. o podmienkach predaja výrobkov a poskytovania služieb na trhových miestach v znení neskorších predpisov a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov. Trhový poriadok je správca trhoviska povinný zverejniť na viditeľnom mieste.

Doložky:

1.	Doložka rozpočtová:
Schválenie predkladaného návrhu uznesenia (VZN)
a)	nepredpokladá dopad na obecný rozpočet,
2.	Doložka finančná:
Schválenie predkladaného návrhu uznesenia (VZN)
a)	nebude mať finančný dopad na obyvateľov Petržalky,
3.	Doložka ekonomická:
Schválenie predkladaného návrhu uznesenia (VZN)
b)	bude mať finančný dopad na hospodárenie podnikateľskej sféry v Petržalke,
4.	Doložka environmentálna:
Schválenie predkladaného návrhu uznesenia (VZN)
a)	nebude mať dopady na životné prostredie,
5.	Doložka zlučiteľnosti:
Schválenie predkladaného návrhu uznesenia (VZN) je v súlade so zákonmi a predpismi Slovenskej republiky a EÚ (uvedenie konkrétneho predpisu)

Návrh
Všeobecne záväzného nariadenia mestskej časti Bratislava-Petržalka č. .........
zo dňa .........., ktorým sa vydáva Trhový poriadok pre príležitostný trh v areáli Závodiska, š.p. Starohájska 29, 852 69 Bratislava

	Miestne zastupiteľstvo mestskej časti Bratislava-Petržalka podľa § 5 zákona č.178/1998 Z.z. o podmienkach predaja výrobkov a poskytovania služieb na trhových miestach v znení neskorších predpisov a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov a podľa § 15 ods. 2 písm. a) zákona SNR č. 377/1990 Zb. o hlavnom meste SR Bratislave v znení neskorších predpisov v súlade s uznesením Mestského zastupiteľstva hlavného mesta Slovenskej republiky Bratislavy č.790/1998 sa uznieslo na tomto všeobecne záväznom nariadení:

§ 1
Úvodné ustanovenie

 	Týmto všeobecne záväzným nariadením (ďalej len „nariadenie“) mestskej časti Bratislava-Petržalka sa vydáva Trhový poriadok pre príležitostný trh na Štátnom závodisku Bratislava, ktorý upravuje základné podmienky predaja výrobkov a poskytovania služieb na príležitostnom trhu, práva a povinnosti správcu príležitostného trhu, druhy predávaných výrobkov a poskytovaných služieb, práva a povinnosti fyzických a právnických osôb, ktoré predávajú výrobky a poskytujú služby.

§ 2
Trhový poriadok

1. Trhový poriadok je prílohou tohto nariadenia a tvorí jeho neoddeliteľnú súčasť.
2.	Správca príležitostného trhu je povinný Trhový poriadok zverejniť v areáli Závodiska, š.p. Starohájska 29, 852 69 Bratislava, na viditeľnom mieste.

§ 3   

Účinnosť

Toto všeobecne záväzné nariadenie nadobúda účinnosť ............2008.

	

								             Milan Ftáčnik
								  	        starosta

                                                                                                               Príloha č.1

Trhový poriadok
pre príležitostný trh v areáli Závodiska, š.p. Bratislava

Čl. 1
Všeobecné ustanovenia

(1) Trhový poriadok platí pre priestranstvo určené na príležitostný trh v areáli Závodiska, š.p. Bratislava na Starohájskej 29 (ďalej len „trhovisko“) parc. č. 839/25 v k. ú.Petržalka a určuje:
a)	druhy predávaných výrobkov a poskytovaných služieb,
b)	práva a povinnosti správcu trhoviska,
c)	práva a povinnosti predávajúcich,
d)	práva a povinnosti kupujúcich a ostatných návštevníkov trhoviska.
(2) Správcom trhoviska je fyzická alebo právnická osoba, ktorú jeho správou poveril majiteľ príležitostného trhu Závodisko, š.p. Bratislava.

Čl. 2
Druh a čas trvania príležitostného trhu
 
(1) Príležitostný trh na trhovisku  sa koná ako:
a)	Vianočný trh, 
b)	Veľkonočný trh.
(2) Termín konania jednotlivých trhov je :
a)	Vianočný trh v čase vianočných sviatkov medzi 7. decembrom a 22. decembrom kalendárneho roka,
b)	Veľkonočný trh v čase medzi 15. marcom a 30.aprílom kalendárneho roka.

 Čl. 3
Druhy predávaných výrobkov
 
(1)  Na trhovisku je povolené predávať :
a)	potraviny :
1.	sušené ovocie, orechy, mandle (spracované a balené oprávnenými výrobcami), 
2.	jedlá a nápoje určené na priamu konzumáciu na mieste, 
3.	medovníky a cukrovinky, 
4.	včelie produkty, pričom trhovník musí mať doklad veterinárnej správy (veterinárne osvedčenie) z miesta pôvodu potraviny, 
5.	pečené gaštany, 
6.	varená kukurica, 
7.	pukance, 
8.	mliečne výrobky a syry, 
9.	pekárenské výrobky, 
10.	údenárske výrobky (klobásy, jaternice), 
11.	hydinárske výrobky, 
12.	vinárske produkty  
b)	ostatný tovar :
1.	drobné umelecké a drobné remeselné výrobky, 
2.	hračky, 
3.	knihy, 
4.	audio a video nosiče, 
5.	sklo, porcelán a keramika, 
6.	kvety, 
7.	textilné a odevné výrobky, 
8.	drobný tovar, 
9.	papierenské výrobky. 
10.	vianočné stromčeky 
11.	drogistický tovar 
 
(2)   Na trhovisku je zakázané predávať :
a)	zbrane a strelivo,
b)	výbušniny a pyrotechnické výrobky, 
c)	tlač a iné veci ohrozujúce mravnosť,
d)	tabak a tabakové výrobky
e)	geneticky modifikované potraviny,
f)	jedy, omamné a psychotropné látky,
g)	lieky,
h)	automobily, motocykle, ich súčiastky a príslušenstvo,
i)	chránené  druhy živočíchov a nebezpečné živočíchy,
j)	chránené rastliny,
k)	živé zvieratá s výnimkou konzumných rýb.

Čl.  4
Osoby oprávnené predávať výrobky  a poskytovať služby na príležitostnom trhu
 
Na trhových miestach môže na základe povolenia mestskej časti predávať výrobky :
 
a)	osoba zapísaná v obchodnom registri1),
b)	osoba, ktorá podniká na základe živnostenského oprávnenia2), alebo osoba z iného členského štátu Európskej únie na základe dokladu o oprávnení podnikať, potvrdeného príslušným orgánom alebo čestným vyhlásením podľa predpisov v krajine svojho sídla, 
c)	osoba, ktorá podniká podľa osobitných predpisov3).

Čl.  5
Práva a povinnosti správcu príležitostného trhoviska 
 
Správca trhoviska je povinný :
a)	vytvoriť podmienky na dodržiavanie trhového poriadku,
 
b)	zabezpečiť v primeranom množstve osobné hygienické zariadenie prístupné predávajúcim  a návštevníkom trhoviska,
c)	vykázať každého  porušovateľa trhového poriadku, ktorý nerešpektuje pokyny správcu, aby opustil príležitostný trh,
d)	kontrolovať u predávajúceho :
1.	povolenie mestskej časti na predaj výrobkov na trhových miestach,
2.	oprávnenie na podnikanie v danej oblasti,
3.	doklad o nadobudnutí tovaru,
4.	používanie elektronickej registračnej pokladnice,
5.	udržiavanie poriadku, hygieny a čistoty počas predaja a po skončení prevádzky,
6.	formu a spôsob predaja výrobkov,
e)	umožniť nájomcovi počas doby prenájmu užívanie prevádzkarne a predajného stola v čase ustanovenom na predaj, 
f)	usmerňovať prevádzku trhoviska v súlade s platným trhovým poriadkom, 
g)	vypovedať nájomnú zmluvu s fyzickou alebo právnickou osobou, ktorá nedodrží ustanovenia tohto trhového poriadku.

Čl.  6
Povinnosti predávajúcich na trhových miestach
 
Predávajúci je povinný :
a)	označiť svoje predajné zariadenie4),
b)	umožniť  kupujúcemu priebežnú kontrolu správnosti váženia predávaných tovarov,
c)	dodržiavať trhový poriadok,
d)	používať elektronickú registračnú pokladnicu a vydať doklad o kúpe tovaru5),
e)	udržiavať miesto predaja výrobkov v čistote, po skončení predaja zanechať predajné  miesto čisté a upratané,
f)	zreteľne označiť predávané výrobky cenou,
g)	nerealizovať predaj na zemi,
h)	predložiť správcovi trhoviska alebo inému orgánu dozoru na požiadanie :
1.	doklad o oprávnení na podnikanie, 
2.	povolenie na predaj výrobkov,
3.	doklad o zaplatení nájomného za predajné zariadenie,
4.	zdravotný preukaz, ak to vyžaduje charakter predávaného tovaru,
5.	vzorky predávaného tovaru na laboratórny rozbor,
6.	doklad o oprávnení vyrábať a predávať potravinárske výrobky a pochutiny,
7.	doklad o nadobudnutí tovaru.

Čl. 7
Kupujúci a ostatní návštevníci trhoviska
 
Kupujúci a ostatní návštevníci sú povinní :
a)	dodržiavať trhový poriadok,
b)	dodržiavať pokyny správcu, resp. vedúceho trhoviska,
c)	dodržiavať zásady občianskeho spolužitia, správať sa tak, aby svojim konaním neobmedzoval práva a povinnosti osôb.
 
Čl.  8
Spôsob určenia nájomného za predajné zariadenia
 
Nájomné za predajné zariadenie sa určuje dohodou v nájomnej zmluve.

Čl.  9
Trhové dni a prevádzková doba
 
Trhové dni sú : 
a) v čase Vianočných trhov                              	 pondelok  až  nedeľa
                                                                               	12.00 h – 19.00 h
b) v čase Veľkonočných trhov                                   pondelok  až  nedeľa
                                                                               	12.00 h -  19.00 h. 			 

Čl. 10
Orgány dozoru
 
(1) Dozor nad dodržiavaním podmienok predaja výrobkov na trhových miestach vykonávajú
a)	Slovenská obchodná inšpekcia,
b)	poverení zamestnanci Miestneho úradu mestskej časti Bratislava-Petržalka,
c)	Mestská polícia hlavného mesta Slovenskej republiky Bratislavy.
(2)  Orgány dozoru môžu zakázať predaj výrobkov na trhovisku fyzickej alebo právnickej osobe, ktorá bez povolenia predáva na trhovom mieste.

Čl.  11
Sankcie
 
Za porušenie trhového poriadku môže byť uložená sankcia podľa všeobecne záväzného nariadenia mestskej časti Bratislava-Petržalka č.5/2006, ktorým sa mení a dopľňa všeobecne záväzné nariadenie  mestskej časti Bratislava-Petržalka č.2/1998, ktorým sa upravujú podmienky predaja výrobkov a poskytovania služieb na trhových miestach v mestskej časti Bratislava-Petržalka.  V zmysle uvedeného VZN orgány dozoru môžu uložiť pokutu do výšky 500 000.- Sk (16 596, 96 EUR  ).
  
 V Bratislave dňa 10. 11. 2008

                                                                                            JUDr. Marián Šurda
                                                                                                       riaditeľ